# Екопътека „Невястата“

Николай Даутов

Екопътека „Невястата“ е едно от най-посещаваните места в околностите на гр. Смолян. Името ѝ е свързано с предание за девойка, която трябвало да се омъжи против волята си за местен големец. Преди да стане това обаче поискала се качи на една висока скала, за да се порадва за последно на любимата си гледка. Когато се озовала на нея се хвърлила в пропастта. Тогава нарекли мястото Невястата.

Началото на пътеката е неголям паркинг, разположен край шосето, което свързва гр. Смолян с курорта Пампорово. Той отстои на около 4 km от града. От него може да се отиде и до близкия манастир „Св. Пантелеймон“ и късноантичната и средновековна крепост Аетос (Кальота).

За Невястата се поема по широка пътека в юг-югозападна поска. Към нея насочва импровизирана арка с надпис и указателни табели. Върви се през гора. Изкачванията и спусканията са незначителни. На места пътеката е обезопасена с парапети. Край нея са изградени пейки с маси и беседки. Поставени са и много информационни табели, които представят тукашната флора и фауна.

След 500 m се достига висока скала с поставен на върха кръст. На скалния отвес са монтирани метални стълби. Изкачването по тях изглежда лесно, но опасността от инциденти е реална поради липса на обезопасяване. До кръста води едно отклонение на пътека, което е за предпочитане.

За Невястата се продължава на югозапад. След около 400 m се минава през малка детска площадка и се достига изградена от дърво панорамната площадка, където любителите на силните усещания могат да се повозят на алпийски тролей, който спуска над бездната към по-ниско разположената част на скалния комплекс. Там завършва и самата пътека. Мястото предлага прекрасна панорама към Смолян и неговите околности.

© Николай Даутов

© Български турист

## Галерия